ตลาดหุ้นเอเชียอ่อนตัวลงภาคบ่าย เหตุวิตกเศรษฐกิจจีน
ตลาดหุ้นเอเชียส่วนใหญ่อ่อนตัวลงในการซื้อขายภาคบ่ายวันนี้ เนื่องจากความกังวลเกี่ยวกับเศรษฐกิจจีน โดยมีการคาดการณ์ว่า ทางการจีนจะใช้มาตรการกระตุ้นเศรษฐกิจ ภายหลังจากที่ได้มีการเปิดเผยข้อมูลเศรษฐกิจที่อ่อนแอ
14 ต.ค. 2558

ผู้สื่อข่าวรายงานว่า ตลาดหุ้นเอเชียส่วนใหญ่อ่อนตัวลงในการซื้อขายภาคบ่ายวันนี้ เนื่องจากความกังวลเกี่ยวกับเศรษฐกิจจีน โดยมีการคาดการณ์ว่า ทางการจีนจะใช้มาตรการกระตุ้นเศรษฐกิจ ภายหลังจากที่ได้มีการเปิดเผยข้อมูลเศรษฐกิจที่อ่อนแอ
โดยดัชนี HSI ตลาดหุ้นฮ่องกงปิดภาคเช้าที่ 22,470.84 จุด ลดลง 129.62 จุด, -0.57% ดัชนี SENSEX ตลาดหุ้นอินเดียเปิดวันนี้ที่ 26,760.32 จุด ลดลง 86.21 จุด, -0.32%
ส่วนสำนักงานสถิติแห่งชาติของจีน (NBS) เปิดเผยว่า ดัชนีราคาผู้บริโภค (CPI) ของจีนในเดือนก.ย.ปรับตัวขึ้น 1.6% เมื่อเทียบรายปี ซึ่งชะลอลงจากอัตราการขยายตัว 2.0% ในเดือนส.ค. ทั้งนี้รายงานระบุว่า ดัชนี CPI เดือนก.ย.ชะลอลงเป็นครั้งแรกหลังจากที่ขยายตัวมากขึ้นมาเป็นเวลา 3 เดือนติดต่อกัน
ส่วนดัชนีราคาผู้ผลิต (PPI) ของจีน ซึ่งเป็นมาตรวัดเงินเฟ้อระดับค้าส่ง ร่วงลง 5.9% เมื่อเทียบรายปี ในเดือนก.ย. ซึ่งไม่เปลี่ยนแปลงจากในเดือนส.ค.ที่หดตัวลง 5.9% เช่นกัน เทียบรายปี
สำหรับข้อมูลเศรษฐกิจอื่นๆที่ได้มีการเปิดเผยในวันนี้ ได้แก่ สำนักงานสถิติเกาหลีใต้เปิดเผยว่า การจ้างงานของเกาหลีใต้ปรับตัวขึ้นในเดือนก.ย. อันเนื่องมาจากการฟื้นตัวของอุปสงค์ภายในประเทศ
โดยสำนักงานระบุว่า จำนวนผู้มีงานทำอยู่ที่ 26,264,000 คนในเดือนก.ย. ซึ่งเพิ่มขึ้น 347,000 คนจากช่วงเดือนเดียวกันของปีก่อน โดยปรับตัวดีขึ้นหลังจากที่เพิ่มขึ้น 256,000 คนในเดือนส.ค.